તારી કૂણી-કૂણી આંગળીઓના ટેરવાનો સ્પર્શ અમારા માટે મોગરાની વેણી જેવો હશે. તારા જન્મની સાથે સાથે ‘માતા-પિતા’ તરીકે અમારો પણ જન્મ થશે. ક્યારેક પગે વા થયા બાદ ચાલી ન શકતી સ્ત્રી જ્યારે મંદિરના પગથિયા ચઢતી હશે ત્યારે એક તરફ હું એનો હાથ પકડીશ અને બીજી તરફ તારો. કદાચ એ રીતે હું બંને પેઢીને જોડતી પુખ્ત કડી બની શકીશ. આ રીતે બીજાને મદદ કરવી જોઈએ એવું મારે તને શીખવાડવું નહિ પડે. તું આપમેળે તે સમજી શકીશ.